Seul: Takim i nivelit të lartë për sigurinë bërthamore
Organizatorët thanë se është bërë përparim i rëndësishëm për të garantuar se armët bëthamore nuk do të bien në duar të terroristëve
Presidenti amerikan Barak Obama, njoftoi në fillim të mandatit të tij se ai do të udhëhiqte një përpjekje globale për të siguruar të gjitha materialet bërthamore. Zoti Obama i dha një shtytje kësaj çështjeje në takimin e parë të nivelit të lartë për sigurinë bërthamore që u mbajt në Uashington, dy vjet më parë. Sot, pas një darke pune për pjesëmarrësit, organizatorët e takimit thanë se që nga ajo kohë është bërë përparim i rëndësishëm. Presidenti Obama tha se Ukraina ka eliminuar të gjithë uraniumin me pasurim të lartë nga territori i saj. Kazakistani, ka siguruar më shumë se 13 ton material bërthamor gjatë dy viteve të fundit. Ndërkohë, Presidenti Obama i bëri një paralajmërim Koresë së Veriut për çështjen e armëve bërthamore. Në një fjalim që mbajti në Universitetin Hankuk të Seulit, ai tha se Pheniani mund të vazhdojë në këtë rrugë, por kjo do të çojë në një izolim më të madh dhe do t’i mohonte më shumë popullit të Koresë së Veriut dinjitetin dhe mundësitë që ai meriton. Presidenti Obama tha se e njëjta gjë vlen edhe për Iranin. Ai tha se Irani është i vetmuar, është anëtari i vetëm i Traktatit për Mospërhapjen Bërthamore i paaftë të bindë komunitetin ndërkombëtar se programi i tij bërthamor ka qëllime paqësore. Ai tha se Shtetet e Bashkuara dhe vende të tjera i kanë ofruar ndihmë Iranit për të zhvilluar energjinë bërthamore paqësisht, por Teherani ka refuzuar dhe për më tepër ka ndjekur rrugën e mohimit dhe mashtrimit.